ระเบียบกระทรวงการต่างประเทศว่าด้วยหลักเกณฑ์และวิธีการในการตรวจลงตราชนิดใช้ได้หลายครั้งแก่ผู้ถือหนังสือเดินทางทูตและหนังสือเดินทางราชการ------------------------------------------- ด้วยกระทรวงการต่างประเทศพิจารณาเห็นว่า ระเบียบปฏิบัติเกี่ยวกับการตรวจลงตราชนิดใช้ได้หลายครั้งแก่ผู้ถือหนังสือเดินทางทูตและหนังสือเดินทางราชการตามหนังสือกระทรวงการต่างประเทศ ที่ 24566/2502 ลงวันที่ 28 สิงหาคม 2502 ได้ใช้มานานแล้ว และโดยที่ปัจจุบันประเทศไทยได้ทําความตกลงยกเว้นการตรวจลงตราหนังสือเดินทางทูตและหนังสือเดินทางราชการกับหลายประเทศ ยังผลให้ผู้ถือหนังสือเดินทางทูตและหนังสือเดินทางราชการของประเทศที่ทําความตกลงดังกล่าวกับประเทศไทยเมื่อไปประจําการในประเทศไทย ได้รับยกเว้นไม่ต้องขอรับการตรวจลงตราให้กลับเข้ามา (re-entry visa) นอกจากนี้ ประเทศที่ไม่ได้มีความตกลงดังกล่าวกับประเทศไทย ได้อํานวยความสะดวกการตรวจลงตราชนิดใช้เดินทางเข้าได้หลายครั้ง (multiple entry visa) ให้แก่บุคคลในคณะผู้แทนทางทูตและกงสุลของไทย จึงเห็นสมควรแก้ไขระเบียบดังกล่าวเสียใหม่ให้เหมาะสม ทั้งนี้ ตามบทบัญญัติแห่งพระราชบัญญัติคนเข้าเมือง พ.ศ. 2522 และกฎกระทรวงที่เกี่ยวข้อง และโดยความเห็นชอบของคณะกรรมการพิจารณาคนเข้าเมือง ดังนี้ข้อ ๑ กระทรวงการต่างประเทศ จะพิจารณาตรวจลงตราชนิดให้กลับเข้ามาได้หลายครั้ง (multiple re-entry visa) แก่บุคคลในคณะผู้แทนทางทูตและกงสุลและเจ้าหน้าที่ขององค์การสหประชาชาติที่ประจําการอยู่ในประเทศไทย เมื่อได้รับคําร้องขอเป็นทางการ ดังนี้ ก. หัวหน้าคณะผู้แทนทางทูตและครอบครัว จะตรวจลงตราชนิดให้กลับเข้ามาได้หลายครั้ง โดยให้มีอายุใช้การได้ 1 ปี หรือตลอดเวลาที่ประจําการอยู่ในประเทศไทย ทั้งนี้ ตามหลักถ้อยทีถ้อยปฏิบัติ ข. ผู้ที่มีชื่ออยู่ในบัญชีคณะผู้แทนทางทูตและกงสุล (Diplomatic and Consular List) และครอบครัว จะตรวจลงตราชนิดให้กลับเข้ามาได้หลายครั้งโดยให้มีอายุใช้การได้ 1 ปี หรือตามกําหนดระยะเวลาประจําการ ทั้งนี้ ตามหลักถ้อยทีถ้อยปฏิบัติ ค. ผู้ถือหนังสือเดินทางทูต หนังสือเดินทางราชการ หรือหนังสือเดินทางพิเศษ ที่มิได้มีชื่ออยู่ในบัญชีคณะผู้แทนทางทูตและกงสุล จะตรวจลงตราชนิดให้กลับเข้ามาได้หลายครั้ง โดยให้มีอายุใช้การได้ 6 เดือน ง. ผู้ถือหนังสือเดินทางขององค์การสหประชาชาติ (Laissez-Passer) จะพิจารณาตรวจลงตราชนิดให้กลับเข้ามาได้หลายครั้งภายในระยะเวลาเท่าที่เห็นสมควร โดยให้มีอายุใช้การได้ ไม่เกิน 1 ปีข้อ ๒ ให้สถานทูตสถานกงสุลไทยในต่างประเทศ ใช้ดุลพินิจพิจารณาตรวจลงตราประเภททูตและราชการชนิดใช้เดินทางเข้าได้หลายครั้ง (multiple entry visa) เมื่อได้รับคําร้องขอเป็นทางการ ดังนี้ ก. ผู้ที่ได้รับการแต่งตั้งจากประเทศที่สถานทูตสถานกงสุลไทยตั้งอยู่หรือมีเขตอาณาซึ่งจะไปประจําการในคณะผู้แทนทางทูตหรือกงสุลของตนในประเทศไทย ในกรณีที่ประเทศดังกล่าวให้การตรวจลงตราแก่ผู้แทนทางทูตและกงสุลของไทยที่จะไปประจําการในประเทศนั้น ชนิดใช้เดินทางเข้าได้หลายครั้ง โดยให้มีอายุใช้การได้ 3 ปี หรือไม่เกินวาระประจําการ ให้สถานทูตสถานกงสุลใช้ดุลพินิจพิจารณาตรวจลงตราในลักษณะเดียวกัน ตามหลักถ้อยทีถ้อยปฏิบัติ นอกจากกรณีดังกล่าวให้ใช้ดุลพินิจพิจารณาตรวจลงตราชนิดใช้เดินทางเข้าได้หลายครั้ง โดยให้มีอายุใช้การได้ 6 เดือน ข. บุคคลในคณะผู้แทนทางทูตและกงสุลของประเทศต่าง ๆ ซึ่งประจําการอยู่ในประเทศที่สถานทูตสถานกงสุลไทยตั้งอยู่หรือมีเขตอาณา ซึ่งมีชื่ออยู่ในบัญชีคณะผู้แทนทางทูตและกงสุล และเป็นประเทศที่มีความสัมพันธ์ทางการทูตกับประเทศไทย ให้สถานทูตสถานกงสุลใช้ดุลพินิจพิจารณาตรวจลงตราชนิดใช้เดินทางเข้าได้หลายครั้งตามความจําเป็น โดยให้มีอายุใช้การได้ไม่เกิน 6 เดือน ค. บุคคลในคณะผู้แทนทางทูตและกงสุลต่างประเทศ ซึ่งมิได้มีชื่ออยู่ในบัญชีคณะผู้แทนทางทูตและกงสุลตามข้อ 2 ข. และเป็นประเทศที่มีความสัมพันธ์ทางทูตกับประเทศไทย ให้สถานทูตสถานกงสุลใช้ดุลพินิจพิจารณาตรวจลงตราชนิดใช้เดินทางเข้าได้หลายครั้งตามความจําเป็นโดยให้มีอายุใช้การได้ไม่เกิน 3 เดือน ง. เจ้าหน้าที่ของรัฐบาลของประเทศที่สถานทูตสถานกงสุลไทยตั้งอยู่ซึ่งถือหนังสือเดินทางทูตหรือหนังสือเดินทางราชการ ให้สถานทูตสถานกงสุลใช้ดุลพินิจพิจารณาตรวจลงตราชนิดใช้เดินทางเข้าได้หลายครั้งตามความจําเป็น โดยให้มีอายุใช้การได้ไม่เกิน 6 เดือน จ. เจ้าหน้าที่องค์การสหประชาชาติผู้ถือหนังสือเดินทางของสหประชาชาติ (Laissez-Passer) และเป็นบุคคลสัญชาติของประเทศที่มีความสัมพันธ์ทางการทูตกับประเทศไทย ให้สถานทูตสถานกงสุลใช้ดุลพินิจพิจารณาตรวจลงตราชนิดใช้เดินทางเข้าได้หลายครั้งตามความจําเป็น โดยให้มีอายุใช้การได้ไม่เกิน 6 เดือน ในกรณีที่เป็นบุคคลสัญชาติของประเทศที่ไม่มีความสัมพันธ์ทางการทูตกับประเทศไทย ให้สถานทูตสถานกงสุลใช้ดุลพินิจพิจารณาตรวจลงตราให้ตามความจําเป็น โดยให้มีอายุใช้การได้ไม่เกิน 3 เดือน ทั้งนี้ ให้ใช้ระเบียบนี้ตั้งแต่วันถัดจากวันประกาศในราชกิจจานุเบกษาเป็นต้นไปผู้มีอํานาจลงนาม - ประกาศ ณ วันที่ 11 สิงหาคม พ.ศ. 2547 กฤษณ์ กาญจนกุญชรปลัดกระทรวงการต่างประเทศ